SL Uradni list Evropske unije C 312/19

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 312/14

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjavo o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„BŒUF DE VENDÉE“

ES št.: FR-ZGO-0005-0592-08.03.2007

ZGO ( X ) ZOP ( )

1. Ime:

„Bœuf de Vendée“

2. Država članica ali tretja država:

Francija

3. Opis kmetijskega proizvoda ali živila:

3.1 Vrsta proizvoda:

Skupina 1.1: Sveže meso (in drobovina)

3.2 Opis proizvoda, za katerega se uporablja ime iz točke 1:

Zadevne živali so telice, mlade krave ali kastrirani samci z najmanjšo maso trupa 380 kg, razredom mesnatosti (S) EUR ter razredoma zamaščenosti 2 in 3, ki so ob zakolu stari od 30 do 96 mesecev.

Za proizvodnjo mesa „Bœuf de Vendée“ se uporabljajo čiste mesne pasme ali njihovi križanci oziroma križanci plemenskih samic s samci mesnih pasem.

Vloga zadeva sveže meso, ki se trži kot celoten trup, četrti ali kosi.

Govedina „Bœuf de Vendée“ je živordeče barve, mehke in nežne teksture ter izbranega in prijetnega okusa po govedini.

pH in temperatura se izmerita 24 ur po zakolu. Vrednost pH mora biti pod 6, temperatura pa pod 6 °C. Taka pH in temperatura sta nujni za začetek dolgega obdobja zorenja. Če pogoja nista upoštevana, se meso ne ohrani in ima slab okus.

Vsak klavni trup ali del trupa govedine „Bœuf de Vendée“ do mesnice spremlja potrdilo o jamstvu porekla, na podlagi katerega se lahko potrošniki podrobno seznanijo s kategorijo živali, namreč ali je to meso telice, krave ali kastriranega samca.

3.3 Surovine (samo za predelane proizvode):

Se ne uporablja.

3.4 Krma (samo za proizvode živalskega izvora):

Od skotitve do odstavitve je obvezno naravno dojenje telet. Teleta se dojijo od 6 do 9 mesecev. Po odstavitvi lahko gredo živali na pašo odvisno od možnosti travnate krme.

Poleti se lahko paša dopolnjuje s krmo in krmnimi koncentrati.

Poreklo krme je strogo predpisano; vsaj 80 % je mora izvirati s kmetijskega gospodarstva, preostanek pa z območja ZGO. Ta praksa je utemeljena z lokalnimi in tradicionalnimi običaji ter posebno kakovostjo krme v departmaju Vendée. Zaradi blagega oceanskega podnebja in veliko sonca se pridela več zgodnejše krme, ki ima veliko energijsko vrednost in je bogata z beljakovinami. Tako je zagotovljena oskrba s krmo, najbolj prilagojeno potrebam proizvodnje govedine „Bœuf de Vendée“.

Bivanje v hlevu in paša sta obvezna in morata trajati vsaj dve leti. Izmenjujeta se tako, da so živali pozimi v hlevu, vsaj štiri mesece od aprila do oktobra pa se morajo pasti.

Skupna letna obremenitev z živalmi ne sme presegati 2 GVŽ/ha glavne krmne površine in površin, namenjenih vzreji goveda.

3.5 Posebni proizvodni postopki, ki jih je treba izvajati na opredeljenem geografskem območju:

Živali morajo biti obvezno skotene, vzrejene in pitane na istem kmetijskem gospodarstvu.

3.6 Posebna pravila za rezanje, ribanje, pakiranje itn.:

Se ne uporablja.

3.7 Posebna pravila za označevanje:

Proizvod se prodaja pod imenom „Bœuf de Vendée“. Na etiketi sta logotip ZGO in navedba „Zaščitena geografska označba“. Na potrdilu o jamstvu porekla, ki do mesnice spremlja klavni trup ali kose, mora biti obvezno navedena kategorija: kastrirani samci, krava ali telica.

4. Kratka opredelitev geografskega območja:

Geografsko območje ZGO „Bœuf de Vendée“ zajema celoten departma Vendée in majhne naravne sosednje regije z zelo podobnimi poljedelskimi, geografskimi, zgodovinskimi, socialnimi in kulturnimi značilnostmi.

Opredeljeno geografsko območje zajema:

— celoten departma Vendée,

— departma Loire Atlantique, vse občine naslednjih kantonov: Aigrefeuille, Bouaye, Bourgneuf en Retz, Clisson, Légé, Le Loroux Bottereau, Le Pellerin, Machecoul, Paimboeuf, Pornic, Rezé, Saint Père en Retz, Saint Philbert de Grand Lieu, Vallet, Vertou, Vertou-vignoble,

— departma Maine et Loire, vse občine naslednjih kantonov: Beaupréau, Chalonnes sur Loire, Champtoceaux, Chemillé, Cholet, Cholet 1, Cholet 2, Cholet 3, Doué La Fontaine, Gennes, Les Ponts de Cé, Montfaucon, Montreuil Bellay, Montrevault, Saint Florent le Vieil, Thouarcé, Vihiers,

— departma Deux-Sèvres, vse občine naslednjih kantonov: Cerisay, Coulonges, Mauléon, Moncoutant.

5. Povezanost z geografskim območjem:

5.1 Posebnost geografskega območja:

(a) Naravni dejavniki

Departma Vendée ima posebno geološko in podnebno lego. Za podnebje sta značilna oceanski vpliv in povprečna letna osončenost, ki precej presega nacionalno povprečje in znaša 2 100 ur/leto, kar je zelo primerno za proizvodnjo krme, živali pa se lahko dolgo pasejo na pašnikih. Z geološkega vidika je za departma Vendée, ki je južni obronek Armorikanskega masiva, značilna precej globoka rečna prst, ki je tudi zelo primerna za proizvodnjo krme.

(b) Kmetijski dejavniki

Posebna značilnost departmaja Vendée je njegov potencial za proizvodnjo krme zaradi posebnih podnebnih razmer in geografske lege. Tako zgodnje povišanje temperature konec aprila in začetek maja ter veliko spomladanskega sonca navadno omogočata predsušeno silažo z več kot 30 % suhe snovi ter zgodnje seno na začetku junija z odličnimi hranilnimi lastnostmi, bogato z dušikovimi snovmi in veliko energijsko vrednostjo. Letni pridelek prve košnje za krmo pogosto presega 5 ton suhe snovi na hektar. Spomladi je zaradi teh posebnih razmer mogoča tudi setev silažne koruze pod odličnimi pogoji, ki praviloma prinese dobro žetev. Končno, zaradi zemljepisne širine departmaja Vendée temperaturne vsote zadoščajo za dobro zorenje te silažne koruze, v kateri vsebnost suhe snovi znaša več kot 33 % na žetev in ki ima bogato vsebnost zrna, ki znaša več kot 50 %. Letni pridelek je navadno približno 11 ton suhe snovi na hektar pri nenamakanih zemljiščih in 15 ton pri namakanih zemljiščih.

Zagotavljanje velike proizvodnje z veliko energijsko vrednostjo in bogato vsebnostjo beljakovin zadošča za potrebe živali od skotitve do zakola. Na tej podlagi se je lahko v departmaju Vendée, ki je velik potrošnik krme, bolje kot drugje razvil sistem rejec-pitalec živali.

(c) Zgodovinski in človeški dejavniki

Govedo „Bœuf de Vendée“ je že od nekdaj spremljalo življenje kmetov iz departmaja Vendée. Bilo je med prvimi domačimi pasmami in se je najprej uporabljalo za meso in mleko, nato pa za vprego.

Je del zgodovine spolovine in nato dela po pogodbi ter je bilo ena od osnovnih enot vseh zakupov za določitev vrednosti najemnin. Tako je govedoreja tesno povezana s kmetijstvom departmaja Vendée. Strokovno znanje rejcev in zlasti vodenje sistema rejec-pitalec sta temeljna elementa povezave s poreklom „Bœuf de Vendée“, kot je navedeno v točki 5.2(b).

Ker se je že od konca 19. stoletja s to govedino trgovalo na številnih bližnjih sejmih, so se lahko razvili komercialni odnosi z vsemi velikimi središči porabe v zahodni Franciji in vse do Pariza.

Posebna značilnost departmaja Vendée je, da je veliko klavniškega orodja zbranega v neposredni bližini vzreje, kar je tesno povezano s tradicionalno govedoreje po sistemu rejec-pitalec.

5.2 Posebnost proizvoda:

Posebnost proizvoda temelji na kakovosti, ki je določena s posebnim strokovnim znanjem, in ugledu govedine „Bœuf de Vendée“.

(a) Določena kakovost

Ob zakolu so trupi „Bœuf de Vendée“ zelo težki in mesnati, kar je značilno za to regijo. Povprečno so za 120 kg težji od trupov goveda, vzrejenega v vseh drugih bazenih za proizvodnjo govejega mesa v Franciji.

Živali so skotene, vzrejene in spitane na istem kmetijskem gospodarstvu z opredeljenega območja ZGO. Živali se pitajo najmanj 4 mesece, kar omogoča doseganje najboljše zamaščenosti, tj. ocen 2 in 3. Dobra zamaščenost se doseže s pravimi odmerki energijskih in beljakovinskih dodatkov med pitanjem. Zato vsaka žival dobi oceno glede na svoj razred ob vstopu v fazo pitanja. Živali se zakoljejo, ko dosežejo oceno zamaščenosti 2 ali 3.

Tradicionalni mesarji zelo cenijo težke trupe, ki tehtajo (povprečno več kot 450 kg) najmanj 380 kg, saj iz njih dobijo lepe in mehke kose mesa, po katerih vlada med ljubitelji govejega mesa veliko povpraševanje.

(b) Druga značilnost: strokovno znanje ljudi

Znanje rejcev je temeljni element povezave s poreklom goveda „Bœuf de Vendée“.

Rejci-pitalci skrbno nadzorujejo celotni proizvodni proces od skotitve do zakola in so značilni za te posebne proizvodne sisteme v departmaju Vendée. Pogosto slišimo: „Vse živali, ki se skotijo v departmaju Vendée, se tam tudi spitajo.“ Na tem območju se je razvila celotna kultura vzreje. Ustvarila je strokovno znanje, ki je od tedaj znano in poznano prek francoskih meja. Za vzrejo v departmaju Vendée je značilno pitanje živali, skotenih na kmetijskem gospodarstvu, s krmo, pridelano na tem gospodarstvu. Danes ima rejec-pitalec v departmaju Vendée v reji povprečno 60 krav dojilj na površini 70 ha.

Združitev skotitve in pitanja na istem kmetijskem gospodarstvu ima tehnične, sanitarne, ekonomske in komercialne prednosti, ki ugodno vplivajo na kakovost končnega proizvoda.

Rejci uporabljajo le živali, ki izvirajo iz mesnih (mlečnih) pasem ali njihovih križancev. Danosti teh živali ne bi prišle do izraza brez izdatne in kakovostne krme (energijska vrednost in dušikove snovi). Zaradi ugodnega podnebja in kakovostne prsti lahko kmetijska gospodarstva zagotavljajo zadostno količino in kakovost virov krme, saj so v celoti samozadostna. Za „Bœuf de Vendée“ je značilno strokovno znanje rejcev pri proizvodnji krme in žitaric, ki jih kombinirajo glede na prehrambne vrednosti in fiziološko stanje živali od skotitve do zakola.

Teleta med vzrejo ostanejo ob materi do odstavitve pri starosti približno 8 mesecev, sledi pa najmanj dvoletni cikel zimskega bivanja v hlevu in poletne paše od aprila do novembra. Osnovna hrana sta popasena trava in groba krma. Živali se pitajo na pašnikih ali iz korit.

Rejec glede na stanje živali na začetku pitanja izbere obdobje in način racioniranja, rezultat katerih bo najboljši mogoči proizvod, zamaščen, vendar ne preveč. Dvakrat na mesec si živali ogleda, da vidi, kako napredujejo in da nazadnje določi najustreznejši datum zakola.

Sistem v regiji rejec-pitalec je lokalna posebnost, ki omogoča pridobitev težkih trupov in najboljšo kakovost zaključne faze z vidika količine maščobe.

(c) Sloves

Brata Batiot sta leta 1878 v departma Vendée pripeljala pasmo Charolais, da bi izboljšala kakovost mesa in delovno moč živali. Z razvojem velikih mest, kot so Nantes, Angers in Pariz, se je ustvaril pretok blaga, zaradi slovesa „dobrih rejcev iz departmaja Vendée“ pa se je sloves tega govejega mesa močno povečal.

To je eno od treh vodilnih proizvodnih območij v Evropi, saj ima 167 000 krav dojilj. Departma Vendée je po proizvodnji govejega mesa danes vodilni francoski departma. Na manj kot 1 % kmetijskih zemljišč je ustvarjenih več kot 5 % nacionalne proizvodnje.

Mesarji in poznavalci cenijo to vrsto proizvoda, ki ustreza najzahtevnejšim kupcem. Tak trup lahko razrežejo na debele kose mehkega, sočnega in okusnega mesa, zlasti z ledij in medrebrnega dela, da bi bil užitek njihovih kupcev čim večji.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Težki trupi živali so velika posebnost departmaja Vendée in izvirajo iz povezave vseh naravnih, podnebnih in kmetijskih dejavnikov, ki omogočajo proizvodnjo izdatne in kakovostne krme, ter strokovnega znanja rejcev.

Posebnost proizvoda v povezavi z geografskim območjem je namreč posebna povezava kmetijskih, pedoloških in podnebnih dejavnikov, ki omogočajo hkrati izkoriščanje pašnikov za pašo črede krav dojilj do odstavitve osem mesecev starih telet ter gojenje krme in žitaric z veliko energijsko in beljakovinsko vrednostjo na globoki prsti, bogati z glenom, ter v sončnem in vročem podnebju, ugodnem za fotosintezo, ki je potrebna zlasti za dobro uspevanje trave in silažne koruze. Velika razpoložljivost krme in njena kakovost, značilni za krmljenje goveda „Bœuf de Vendée“, v povezavi z izborom najboljših živali rejcev departmaja Vendée, ki so zaklane v klavnicah v bližini mesta vzreje, omogočajo pridobitev težkih trupov z najboljšim razredom zamaščenosti.

Mehka, sočna in okusna govedina „Bœuf de Vendée“ je plod skrbne izvedbe vsake od proizvodnih stopenj.

Rejci z ustreznim znanjem izberejo samice ali kastrirane samce. Izključeni so samci ali celo mlado govedo in vse živali do starosti 30 mesecev. Ker je obdobje pitanja precej dolgo, lahko maščoba prodre v mišično tkivo (mišična maščoba) in je zato meso marmorirano ter se pri peki ne izsuši, v nasprotju s pustim mesom, za katerega pravimo, da je „suho“. Tako meso dobi značilno mehkost in sočnost ter se topi v ustih.

V postopku za proizvodnjo govedine „Bœuf de Vendée“ so po zakolu izbrani le najboljši trupi. Zapriseženi uradniki jih ocenijo glede na razred mesnatosti, zamaščenosti in barvo mesa (vizualni pregled in pregled z otipom). Razvrščanje trupov je nujno za zagotovitev, da bo dobljeno meso mehko, sočno in okusno. Trupi, ki izpolnjujejo vsa merila, so upravičeni do uporabe naziva „Bœuf de Vendée“, spremlja pa jih potrdilo o jamstvu porekla.

Minimalno 10-dnevno zorenje zagotavlja, da je meso mehko.

Ta pomembna merila so dejansko odločilna za mesarje in potrošnike. Govedini „Bœuf de Vendée“ so omogočila, da med govejim mesom, ki se prodaja v regiji, uživa velik ugled.

Zaradi značilne mehkobe, sočnosti in okusnosti govedine „Bœuf de Vendée“ jo potrošniki in mesarji redno nabavljajo pri distributerjih, vključenih v iniciativo za boljšo kakovost. Dokaz za to je dejstvo, da je 60 % sedanjih prodajnih mest tega združenja ostalo nespremenjenih od začetka njegove ustanovitve leta 2000.

„Bœuf de Vendée“ je torej prava veriga strokovnega znanja, ki je uspešna, če so uspešni vsi njeni členi: proizvodnja (proizvodnja krme, vzreja in izbor), zakol, razkosanje in distribucija v službi kakovosti in zaščitenega porekla.

Sklic na objavo specifikacije:

(člen 5(7) Uredbe (ES) št. 510/2006)

http://www.inao.gouv.fr/repository/editeur/pdf/CDC-IGP/boeuf-de-vendee.pdf

(1) UL L 93, 31.3.2006, str. 12.